SL Uradni list Evropske unije L 151/1

UREDBA KOMISIJE (EU) 2017/978

z dne 9. junija 2017

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za fluopiram; heksaklorocikloheksan (HCH), alfa-izomer; heksaklorocikloheksan (HCH), beta-izomer; heksaklorocikloheksan (HCH) vsota izomerov, razen gama izomera; lindan (gama-izomer heksaklorocikloheksana (HCH)); nikotin in profenofos v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a), člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za fluopiram in nikotin so bile določene v delu A Priloge III k Uredbi (ES) št. 396/2005. Za profenofos, heksaklorocikloheksan (HCH), alfa-izomer; heksaklorocikloheksan (HCH), beta-izomer; heksaklorocikloheksan (HCH), vsota izomerov, razen gama izomera, in lindan (gama-izomer heksaklorocikloheksana (HCH)) so bile MRL določene v Prilogi II in delu B Priloge III k navedeni uredbi.

(2) Za fluopiram so bile z Uredbo Komisije (EU) št. 270/2012 (2) določene začasne MRL za več proizvodov do 31. decembra 2013, dokler ne bodo predloženi dodatni podatki o ostankih. Uredba Komisije (EU) št. 1004/2013 (3) je podaljšala veljavnost teh MRL do 19. oktobra 2015, dokler se ti podatki ne ocenijo. Iz obrazloženega mnenja (4) Evropske agencije za varnost hrane (v nadaljnjem besedilu: Agencija) je primerno na ustrezno mejo določljivosti zmanjšati začasne MRL za razhudnikovke, druge plodovke, kardij, belušno zeleno, sladki komarček, drugo stebelno zelenjavo, bombaževo seme, druga semena oljnic, proso, druga žita, zeliščne čaje iz katerih koli drugih delov rastline, semena, kumino in druge sladkorne rastline, za katere niso bili predloženi nobeni podatki, ter sladko koruzo, za katero so poskusi za ugotavljanje ostankov v primarnih kmetijskih rastlinah in kmetijskih rastlinah, ki sledijo kolobarju, pokazali, da so ostanki pod mejo določljivosti.

(3) Za heksaklorocikloheksan (HCH), alfa-izomer; heksaklorocikloheksan (HCH), beta-izomer; heksaklorocikloheksan (HCH), vsota izomerov, razen gama izomera, in lindan (gama-izomer heksaklorocikloheksana (HCH)) je Agencija Komisiji predložila podatke o spremljanju, ki kažejo, da ostanki niso več prisotni v vrednostih nad ustrezno MRL ali mejo določljivosti in da je bilo z novimi analiznimi metodami, ki omogočajo tudi razlikovanje med različnimi izomeri heksaklorocikloheksana (HCH), mogoče doseči nižje meje določljivosti. Zato je primerno spremeniti nekatere obstoječe MRL in meje določljivosti za heksaklorocikloheksan (HCH), alfa-izomer; heksaklorocikloheksan (HCH), beta-izomer, in lindan (gama-izomer heksaklorocikloheksana (HCH)) ter črtati MRL za heksaklorocikloheksan (HCH), vsota izomerov, razen gama izomera.

(4) Za nikotin so bile z Uredbo Komisije (EU) 2015/401 (5) določene začasne MRL za šipek, zelišča in užitne cvetove, gozdne gobe, čaj, zeliščne čaje in začimbe do 19. oktobra 2016, dokler ne bodo predloženi in ocenjeni novi podatki in informacije o naravni prisotnosti ali nastajanju nikotina v zadevnih proizvodih. Ni prepričljivega znanstvenega dokaza, ki bi potrdil naravno prisotnost nikotina v navedenih proizvodih in pojasnil mehanizem nastanka. Agencija in nosilci živilske dejavnosti so predložili nedavne podatke o spremljanju, ki kažejo, da so ostanki te snovi še vedno prisotni v navedenih proizvodih. Zato je primerno še naprej spremljati vrednosti nikotina v teh proizvodih in podaljšati veljavnost teh MRL do pet let od objave te uredbe.

(5) Za profenofos so bile z Uredbo Komisije (EU) št. 1096/2014 (6) določene začasne MRL za sveža zelišča in zeliščne čaje, dokler ne bodo predloženi podatki o spremljanju pojavljanja te snovi v zadevnih proizvodih. Agencija in nosilci živilske dejavnosti so predložili nedavne podatke o spremljanju, ki kažejo, da se ostanki te snovi še vedno pojavljajo v navedenih proizvodih. Zato je primerno še naprej spremljati vrednosti profenofosa v teh proizvodih in podaljšati veljavnost teh MRL do pet let od objave te uredbe.

(6) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(7) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(8) Uredbo (ES) št. 396/2005 bi bilo zato treba ustrezno spremeniti.

(9) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(10) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Kar zadeva aktivne snovi fluopiram; heksaklorocikloheksan (HCH), alfa-izomer; heksaklorocikloheksan (HCH), beta-izomer; heksaklorocikloheksan (HCH) vsota izomerov, razen gama izomera; lindan (gama-izomer heksaklorocikloheksana (HCH)); nikotin in profenofos v in na vseh proizvodih, se različica Uredbe (ES) št. 396/2005 pred spremembami s to uredbo še naprej uporablja za proizvode, ki so bili proizvedeni pred 4. januarjem 2018.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 4. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 9. junija 2017 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Uredba Komisije (EU) št. 270/2012 z dne 26. marca 2012 o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za amidosulfuron, azoksistrobin, bentazon, biksafen, ciprokonazol, fluopiram, imazapik, malation, propikonazol in spinosad v nekaterih proizvodih ali na njih (UL L 89, 27.3.2012, str. 5).

(3) Uredba Komisije (EU) št. 1004/2013 z dne 15. oktobra 2013 o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za 8-hidroksikinolin, ciprokonazol, ciprodinil, fluopiram, nikotin, pendimetalin, pentiopirad in trifloksistrobin v ali na nekaterih proizvodih (UL L 279, 19.10.2013, str. 10).

(4) Reasoned opinion on the modification of the existing maximum residue levels for fluopyram in various crops (Obrazloženo mnenje o spremembi obstoječih mejnih vrednosti ostankov za fluopiram v različnih kmetijskih rastlinah). EFSA Journal 2016;14(6):4520.

(5) Uredba Komisije (EU) 2015/401 z dne 25. februarja 2015 o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acetamiprid, kromafenozid, ciazofamid, dikambo, difenokonazol, fenpirazamin, fluazinam, formetanat, nikotin, penkonazol, pimetrozin, piraklostrobin, tau-fluvalinat in tebukonazol v ali na nekaterih proizvodih (UL L 71, 14.3.2015, str. 114).

(6) Uredba Komisije (EU) št. 1096/2014 o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za karbaril, procimidon in profenofos v ali na nekaterih proizvodih (UL L 300, 18.10.2014, str. 5).